《止雪用东坡先生韵》
宋代·张侃

常年有句吟雨叶，今年只了吟飞雪。社中谁是锦绣肠，令我褫气叹妙绝。

固知天运阴阳戾，那问家园花草折。逞妍妒舞费斑镂，幻色潜光亦消灭。

前时有句送渠归，日华摇金云暗掣。滕家娘子耽清游，琐碎回风到帘缬。

只须头次阵堂堂，底用十番空屑屑。民家刺缊带湿炊，醉客糜金谩飞瞥。

海隐来徵鹤隐句，恰如白佛偈重说。昏霾未见天清明，石炭儗铸一寸铁。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。